Alan Shearer

Alan Shearer (sündinud 13. augustil 1970 Gosforthis) on Inglismaa jalgpallikoondise endine ründaja, Premier League'i läbi aegade parim väravakütt.

Ta mängis Southamptonis, Blackburn Roversis ja Newcastle Unitedis.

2009. aastal oli Shearer Newcastle Unitedi peatreener.

Koondisekarjäär 

Esimest korda kutsus Dave Sexton Sheareri Inglismaa U21 koondisse 1990. aastal. Shearer lõi 11 mängus 13 väravat, mis on tänapäevani ületamata rekord.

Seda pani muidugi tähele ka täiskasvanute koondise treener Graham Taylor, kes kutsus Sheareri põhikoondisse. Ta debüteeris Inglismaa jalgpallikoondises 19. veebruaril 1992 sõprusmängus Prantsusmaa jalgpallikoondise vastu ja lõi Londonis 2:0 võidetud mängus avavärava. Kuu aega hiljem tegi ta oma ainsa etteaste Inglismaa B-koondises.

1992. aasta Euroopa meistrivõistlustel Rootsis osales Shearer üksnes episoodiliselt. Meeskonna põhiründaja ja kapten oli Gary Lineker. Shearer osales ühesainsas matšis: pärast avavooru väravateta viiki hiljem Euroopa meistriks tulnud Taani jalgpallikoondisega teises alagrupivoorus Prantsusmaa vastu Linekeri kõrval. Seegi mäng lõppes väravateta. Kolmandas alagrupivoorus Shearer ei mänginud, Inglismaa kaotas Rootsi jalgpallikoondisele 1:2 ja langes välja, saades alagrupis viimase koha. Pärast EM-i loobus Lineker koondisemängudest ja Shearer sai Inglismaa põhiründajaks.

1994. aasta MM-valikgrupis jäi Inglismaa kolmandaks ja langes välja. Shearer lõi üheainsa värava: 18. novembril 1992 4:0 võidetud kodumängus Türgi jalgpallikoondise vastu 2. värava.

Esimest korda lõi Shearer 2 väravat samas mängus 7. septembril 1994 sõprusmängus USA jalgpallikoondise vastu.

1996. aasta EM toimus Inglismaal ja sellepärast polnud Inglismaa koondisel vaja valikmänge pidada. Enne finaalturniiri polnud Shearer suutnud väravat lüüa 12 viimases koondisemängus, mille ta oli 21 kuu jooksul pidanud, ja üleüldse oli ta senise 23 koondisemängu jooksul löönud 5 väravat, mis polnud ründaja kohta üldsegi muljetavaldav. Seda ootamatum oli tema mäng finaalturniiril. Ta osales igas Inglismaa kohtumises algrivistuses ja ühe erandiga lõpuni. 8. juunil lõi ta avavooru mängus Šveitsi jalgpallikoondise vastu 23. minutil avavärava. Mäng lõppes 1:1 viigiga. Teises voorus 15. juunil Šotimaa jalgpallikoondise vastu lõi Shearer 53. minutil avavärava ja Inglismaa võitis 2:0. Shearer sai 75. minutil kollase kaardi. Viimases alagrupivoorus 18. juunil Hollandi jalgpallikoondise vastu lõi Shearer 23. minutil taas avavärava ja 57. minutil juba 3:0. 76. minutil 4:0 eduseisus vahetati ta välja. Inglismaa võitis 4:1 ja pääses edasi, Inglismaa vastu löödud värav viis Hollandi teisena edasi. 22. juunil viigistas Inglismaa veerandfinaalis Hispaania jalgpallikoondisega 0:0. Penaltiseerias realiseeris Shearer oma löögi esimesena, teisedki inglased ei eksinud ja Inglismaa pääses poolfinaali. Seal kohtuti 26. juunil Saksamaa jalgpallikoondisega ja Shearer viis juba 3. minutil Inglismaa juhtima. See oli kogu turniiri kõige kiiremini löödud värav. Mäng lõppes viigiliselt 1:1. Penaltiseerias tabas Shearer taas inglaste esimese löögi, aga 6. inglasena löönud Gareth Southgate eksis ja Saksamaa pääses finaali, kus tuli Euroopa meistriks. Shearer oli 5 väravaga turniiri resultatiivseim ja valiti ühena 4 inglasest turniiri sümboolsesse koondisse.

Pärast seda turniiri määras uus peatreener Glenn Hoddle Sheareri koondise kapteniks ja Shearer oli Inglismaa kapten kuni oma koondisekarjääri lõpuni.

1998. aasta MM-valikgrupis oli Shearer 5 väravaga kogu valikgrupi resultatiivseim. Inglismaa võitis alagrupi Itaalia jalgpallikoondise ees, kuigi Itaalia läbis valikgrupi kaotuseta ja võitis Inglismaad ka Londonis.

Enne finaalturniiri toimus Tournoi de France maailma nelja parima meeskonna osavõtul, mille Inglismaa võitis. Teises voorus Prantsusmaa vastu lõi Shearer 86. minutil mängu ainsa värava.

1998. aasta MM-finaalturniir toimus Prantsusmaal ja Shearer mängis kõigis Inglismaa kohtumistes algusest lõpuni. 15. juunil alistas Inglismaa Tuneesia jalgpallikoondise 2:0 ja Shearer lõi 43. minutil avavärava. 22. juunil kaotas Inglismaa viimase minuti väravast Rumeenia jalgpallikoondisele 1:2. 26. juunil võitis Inglismaa Colombia jalgpallikoondist 2:0 ja Shearer sai 86. minutil kollase kaardi. Alagrupi võitis Rumeenia Inglismaa ees. Seejärel sattus Inglismaa kokku Argentina jalgpallikoondisega ja Shearer viigistas 10. minutil penaltist seisuks 1:1. Mäng lõppes 2:2 ja penaltiseerias lõi Shearer sisse inglaste esimese penalti, aga penaltiseeria võitis Argentina 4:3 ja pääses veerandfinaali.

2000. aasta EM-valikgrupis oli Shearer taas 5 väravaga resultatiivseim. Kuid valikgrupi võitis ülekaalukalt Rootsi, kes ei kaotanud ühtki mängu. Inglismaa sai üksnes väravate vahega teise koha Poola jalgpallikoondise ees, sest oli viimaseks jäänud Luksemburgi jalgpallikoondist märksa suurema väravate vahega löönud. Inglismaa pidi pidama lisavalikmänge Šotimaa vastu. Inglismaa võitis 13. novembril 1999 võõrsil 2:0 ja kaotas 17. novembril kodus 0:1; Shearer tegi mõlemad algusest lõpuni kaasa.

Finaalturniiril Belgias mängis Shearer taas kõik Inglismaa kohtumised täies ulatuses kaasa. 12. juunil läks Inglismaa Portugali jalgpallikoondise vastu 18 minutiga 2:0 juhtima, aga kaotas 2:3. 17. juunil alistas Inglismaa Sheareri 53. minuti väravast Saksamaa 1:0 ja ta valiti kohtumise parimaks mängijaks. See oli esimene kord pärast 1966. aastat, mil Inglismaa suutis jalgpallis Saksamaad võita. 20. juunil lõi Shearer Rumeenia vastu 41. minutil penaltist 1:1. Inglismaa vajas viiki, aga kaotas eelviimase minuti väravast 2:3, jäi alagrupis kolmandaks, edestades üksnes Saksamaad, ja langes välja. Shearer sai 64. minutil ainsa inglasena kollase kaardi.

Sellega lõppes Sheareri koondisekarjäär. Ta mängis Inglismaa koondises 63 korda ja lõi 30 väravat. 3 väravat samas mängus lõi ta Inglismaad esindades ühel korral: 2000. aasta EM-valikmängus Luksemburgile. Kuid 2 väravat samas mängus lõi ta väga tugevatelegi koondistele: USA-le, Hollandile, Poolale ja Portugalile. Kõige rohkem väravaid lõi ta Luksemburgile (4) ja Poolale (3).

Saavutused

Isiklikud
 Premier League'i võitja (1): 1994–95
 Premier League'i kuldne saabas (3): 1994–95, 1995–96, 1996–97

Inglismaa jalgpallurid
Inglismaa jalgpallitreenerid
Southampton FC mängijad
Blackburn Rovers FC mängijad
Newcastle United FC mängijad
FIFA 100
Sündinud 1970